Årets frivillige ildsjæl på Nørrebro 2016 hedder Jan Boel.

Jan er født og opvokset på Nørrebro og bor på Nørrebro. Siden han var 6 år har han været i Stevnsgade Basketball - det er nu mere end 50 år - aldrig væk fra hans elskede forening. Jan har styr på så mange funktioner i Stevnsgade. Han kender hver eneste af foreningens mere end 500 medlemmer ved navn, når de bare har været der et par måneder.

Alle respekterer og elsker Jan, fordi han interesserer sig for sine medmennesker og særligt de mange børn og unge i Stevnsgade - selv om han også er ansvarlig for driften af Danmarks største motionsafdeling, der spiller basketball - Stevnsgades sekundaafdeling.

Jan er 100 % frivillig. Han sidder i klubbens bestyrelse. Han er ansvarlig for at der altid er bolde, spilletøj, dommerbord og dommere til alle kampe i klubben og dem er der ca. 350 af hvert år i Nørrebrohallen. Han knokler næste dagligt flere timer med materialer og bolde, fordi for Jan betyder ansvarlig at man selv gør det meste af arbejdet.

Weekenderne bliver så men også for en stor del brugt i Nørrebrohallen, da Jan er også speaker til førsteholdenes hjemmekampe, ligesom det er ham der sørger for opsætning af bane, oprydning etc. til kampene - og så er han dommer i en lang række børnekampe, da Jans personlighed er perfekt til at tackle de smås iver og forældrenes deltagelse.

Og så er han da naturligvis sammen med Lisbeth ankermanden bag Folkebanko - det nye kult i Multisalen, hvor mere end 500 mennesker går til festlig Folkebanko en gang om måneden.

Og det skal da lige bemærkes, at Jan også er speaker til Folkebanko, der læser bankotallene op og arbejder med at finde sponsorer til bankopræmierne.

Og så finder han da også lige tid til to gange om ugen at træne Stevnsgades dame 4 sekunda hold, der består af 21 damespillere på 30-50 år.

Sidst men ikke mindst - så er Jan et fantastisk positivt menneske, en god lytter, en god ven og en uvurderlig frivillig foreningsmand, der altid søger den bedste løsning og aldrig skæver til egne behov.

Uden Jans frivillige indsats ville Stevnsgade Basketball ikke være, hvad det er i dag. En sand frivillig Nørrebro ildsjæl.

Derfor skal Jan være årets ildsjæl på Nørrebro 2016.